Tregu amerikan i punës
Megjithë hapjen e 155 mijë vendeve të reja pune në dhjetor, shkalla e papunësisë mbeti e pandryshuar në shifrat 7.8 për qind
Tregu amerikan i punës vazhdon të jetë i qëndrueshëm duke shtuar 155 mijë vende pune në muajin e kaluar. Por shifër e vendeve të reja të punës në dhjetor nuk ishte e mjaftueshme për të ulur nivelin kombëtar të papunësisë. Analistët thonë se kjo tregon se punëdhënësit nuk u dekurajuan nga grindjet politike në Uashington mbi “greminën fiskale”. Amerikën e pret një betejë e madhe mbi çështjen e buxhetit. Niveli i punësimit në sektorin privat të Shtetetve të Bashkuara u rrit muajin e kaluar. Kompanitë e ndërtimit punësuan 30 mijë punëtorë, sektori i prodhimit industrial 25 mijë dhe shërbimet profesionale të menaxhementit kanë hapur 19 mijë vende pune. Ekonomisti Phil Swagel i institutit American Enterprise thotë se të dhënat e qeverisë konfirmojnë një trajektore të qëndrueshme të tregut të punës që nuk është aq pozitive për ekonominë amerikane. Pavarësisht nga rritja e punësimit, shkalla e papunësisë mbeti e pandryshuar në shifrat 7.8 për qind, e mjaftueshme për të patur ndikim pozitiv në tregun amerikan të aksioneve. Megjithatë, zoti Swagel thotë se rimëkëmbja e tregut të punës mund të ishte më e fuqishme nëse në Uashington nuk do të kishte një luftë të ashpër politike deri në momentet e fundit mbi rritjen e taksave dhe shkurtimet e shpenzimeve automatike. Grindjet politike nuk kanë mbaruar. Beteja e ardhshme ka të ngjarë të përqëndrohet në borxhin 16 trilionë dollarësh të vendit. Kryetari i Dhomës së Përfaqësuesve, republikani John Boehner ka dhënë sinjale për një ballafaqim të fortë ndërkohë që kongresi përgatitet për debatin mbi ngritjen e tavanit të borxhit. Republikanët këmbëngulin se çdo rritje e tavanit të borxhit duhet të shoqërohet me shkurtime të shpenzimeve. Por presidenti Obama thotë se rritja e tavanit të borxhit për të paguar për shpenzimet që tashmë i ka miratuar kongresi, duhet realizuar pa asnjë diskutim. Negociatat mbi tavanin e borxhit që u zhvilluan në vitin 2011 ishin të ashpëra dhe rezultuan në uljen e vlerësimit të kreditit të borxhit të Shteteve të Bashkuara.